贺铸
夏夜雨晴遣怀
积潦被广陌，谁过牛侩翁。
闭关养尪瘵，药石收良工。
高斋俯嘉樾，疏箔延清风。
左右列图史，披张俄一通。
从嗤獭祭鱼，聊学蠹书虫。
坐挹古人语，孰云吾道穷。
浮生梦境间，不蔕之惊蓬。
生死犹物化，今昔贤愚同。
分阴贱垂棘，白日莫再中。
薄暮纷滓澄，寥寥还太空。
为问此何夕，凉蟾生自东。
荒哉西园士，联盖追轻鸿。
行乐以至斯，不知息微躬。
侧聆天鸡鸣，凡耳初破聋。
吾从汗漫游，遡景鞭垂虹。
濯缨咸池渊，曦发若木丛。
亲串不我忘，惠音赤鯶公。
长哦赋来归，阅尔世上雄。